Illum, il-Kummissjoni approvat pakkett ta' investiment ta' aktar minn €290 miljun għal 132 proġett ġdid taħt il-programm LIFE, għall-ambjent u l-azzjoni klimatika. Dan il-finanzjament tal-UE se jimmobilizza investiment totali ta' €562 miljun, bi proġetti kważi fl-Istati Membri kollha. Il-proġetti LIFE ġodda se jgħinu biex l-Ewropa ssir kontinent newtrali għall-klima sal-2050,biex il-bijodiversità tal-Ewropa titqiegħed fit-triq tal-irkupru sal-2030, u biex jinkiseb l-irkupru ekoloġiku tal-UE wara l-Covid-19. Frans Timmermans, il-Viċi President Eżekuttiv għall-Patt Ekoloġiku Ewropew qal: “Il-kriżijiet tal-klima u tal-bijodiversità huma tassew kriżijiet eżistenzjali u m'hemmx ħin x'nitilfu. Is-summit COP26 ta' Glasgow irrikonoxxa l-ħtieġa li nkomplu naċċelleraw l-azzjonijiet tagħna f'dan id-deċennju. Permezz tal-Patt Ekoloġiku Ewropew, l-Unjoni Ewropea qed taħdem biex jitnaqqsu l-emissjonijiet, tiġi restawrata n-natura, u jiġi żgurat l-użu sostenibbli tar-riżorsi. Nistgħu nirnexxu biss jekk naħdmu flimkien, fis-setturi kollha. Il-proġetti LIFE huma eżempju perfett: ilaqqgħu flimkien liċ-ċittadini, il-korpi pubbliċi, l-industrija u l-NGOs biex jaħdmu għall-klima u l-ambjent.” Virginijus Sinkevičius, il-Kummissarju għall-Ambjent, l-Oċeani u s-Sajd, żied jgħid: “Il-kriżijiet interkonnessi tat-tibdil fil-klima, it-telf tal-bijodiversità u t-tniġġis huma l-isfidi ewlenin ta' żminijietna. Biex nindirizzawhom, neħtieġu trasformazzjoni profonda tas-soċjetajiet u l-ekonomiji tagħna, niksbu futur newtrali f'termini ta' emissjonijiet tal-karbonju u nitgħallmu ngħixu fil-limiti tal-pjaneta tagħna. Il-proġetti LIFE juru kif dan jista' jsir. Dawn għandhom impatt qawwi fuq il-post, li juri l-valur miżjud tal-kooperazzjoni Ewropea.” B'dan il-pakkett ġdid, il-Kummissjoni assenjat madwar €223 miljun għal proġetti dwar l-ambjent u l-effiċjenza fir-riżorsi, in-natura u l-bijodiversità, u l-governanza u l-informazzjoni ambjentali. Hemm ukoll investiment ta' €70 miljun f'firxa ta' proġetti dwar il-mitigazzjoni tat-tibdil fil-klima, l-adattament u l-governanza u l-informazzjoni. Eżempji ta' proġetti minn madwar l-Ewropa Proġett transnazzjonali kbir se jirrestawra torbieri degradati fil-Belġju, il-Ġermanja, l-Irlanda, in-Netherlands u l-Polonja. L-azzjonijiet previsti jinkludu r-restawr tal-funzjoni ta' bir tal-karbonju tat-torbieri, li jikkontribwixxi għall-ambizzjoni tal-UE li tkun newtrali għall-klima sal-2050. Il-proġett se jgħolli wkoll il-livelli tal-ilma ta' taħt l-art u jgħin fil-konservazzjoni tal-ispeċijiet u l-ħabitats protetti skont id-Direttivi tal-UE dwar l-Għasafar u l-Ħabitats. Proġett ieħor se jara lil xi koki Taljani jippromwovu dieti intelliġenti fil-livell klimatiku, nutrittivi u affordabbli, li jnaqqsu l-ħela tal-ikel permezz ta' kampanji ta' sensibilizzazzjoni, komunikazzjoni u edukazzjoni, immirati lejn il-klijenti, il-persunal u oħrajn. Dan il-proġett jikkontribwixxi, fost l-oħrajn, għall-Istrateġija “Mill-Għalqa sal-Platt”, għall-Pjan ta' Azzjoni għal Ekonomija Ċirkolari u għad-Direttiva Qafas dwar l-Iskart. Tim ta' proġett Bulgaru se jipproteġi l-popolazzjonijiet ta' speċijiet ta' għasafar li jgħammru, iqattgħu x-xitwa u jemigraw billi jnaqqas l-imwiet mill-infrastruttura tal-elettriku. Huma se jidentifikaw l-aktar linji tal-elettriku riskjużi b'vultaġġ medju u jissostitwixxu l-linji tal-elettriku fl-ajru b'kejbils taħt l-art fl-aktar sezzjonijiet importanti. Dan il-proġett jikkontribwixxi għall-implimentazzjoni fuq il-post tad-Direttiva tal-UE dwar l-Għasafar. Proġett Pollakk se juri l-fattibbiltà tal-użu tal-enerġija rinnovabbli għat-tkessiħ tal-bini pubbliku u proġett minn Franza se jistabbilixxi sistema innovattiva biex jiġi ottimizzat l-użu tar-riżorsi u jiġi rkuprat l-iskart mill-kostruzzjoni u mix-xogħlijiet pubbliċi lokali. Iż-żewġ proġetti jappoġġaw il-Mewġa ta' Rinnovazzjoni, imnedija f'Ottubru tas-sena li għaddiet. Ħarsa aktar mill-qrib lejn in-numri Sfond Il-programm LIFE huwa l-istrument ta' finanzjament tal-UE għall-ambjent u l-azzjoni klimatika. Ilu għaddej mill-1992 u kkofinanzja iktar minn 5,500 proġett fl-UE kollha u f'pajjiżi barra mill-UE. Il-finanzjament tal-programm LIFE għall-perjodu 2021 – 2027 jammonta għal €5.4 biljun. LIFE għandu erba' sottoprogrammi ġodda: in-natura u l-bijodiversità, l-ekonomija ċirkolari u l-kwalità tal-ħajja, il-mitigazzjoni tat-tibdil fil-klima u l-adattament għalih, it-tranżizzjoni lejn enerġija nadifa; Il-proġetti approvati llum u l-erba' sottoprogrammi se jibdew jirċievu l-finanzjament mill-2022. Għal Aktar Informazzjoni Sommarji tal-proġetti Il-programm LIFE *: updated on 26/11/2021 - 12.15